陳清叔晚菊
作者：趙文
朝代：宋

paragraphs: 物生何用出世早，春風紅紫今枯槁。
東籬瀟灑一枝秋，向來埋沒不如草。
人生涉世亦如此，風雪林中要耐老。
陳君臞然一寒素，清絕誰如叔也好。
十年竟被先疇役，大袖高冠反顛倒。
黄金白璧盡辭去，獨與寒花澹相保。
問君對菊何所得，租藉半空詩富藁。
百年芳臭終不歇，一時泯滅豈足道。
君不見淵明對菊無一錢，千古詩名塞穹昊。